钦定古今图书集成/方舆汇编/职方典/第1146卷 > 《兴志山陵序》前人
## 钦定古今图书集成/方舆汇编/职方典/第1146卷 > 《兴志山陵序》前人

谨按纯德山在兴都东北十里，其山多松，四时葱蒨，
土气之所萃，郁然有待焉，故旧名松林山。及表封纯
德，遂从祀方泽，与五镇同位矣。载稽上志，在《山海经》
中，次《八经》之首，曰“景山东北”，而演之，则荆山、女儿宜
诸陆。诸山在焉。中次一十一山，《经》荆山之首，曰“翼
望之山”，亦东北，而演之，则朝歌、地囷、兔床、瑶碧诸山
在焉。此特禹迹所经，略表名称耳。按图考域，盖纯德
山于斯奠矣。其派本由终南、太华而蔓于五关、二室，
及于桐柏，然后一分为厉山，即神农氏所育；再分为
白水诸山，即汉世祖所兴；又再分为大洪山，而遂锺
秀于纯德，岂偶然哉？是故左瞻聊屈山，右眺三山。章
山表其南，花山峙其北。沔汉之水，方数千里，劈地而
西，来走其下。萦绕如带，汇浸如襟。舟航辐辏，今古所
称。而层峦叠岫，含藻蕴奇，虎踞而龙蟠，鸾翔而凤舞。
然后翼翼绵绵，盘纡前结，实为天子之冈。佳名素定，
非假人为也。况乎厥土黄壤，得荆楚之上腴。而二十
年间，种植之美，蓄养之蕃，神葩异木，被麓连冈，至于
向之所谓松林者，且皆将环人臂矣。《春秋含文嘉》曰：
“天子坟高三仞，树之以松。”今纯德旧名松林，得其所
宜树也。征之人事，察之地理，考之经传，瑞应符合，岂
非天哉！夫钧天之庭，非伶人之所履；无航之津，非苍
兕之所涉。臣等蹄涔微游，何足与语此琦瑰也。然而
泣遗弓于鼎湖，听箫声于缑岭，谨略摭梗概，以仰备
圣皇风水之一瞬，其详固未能遍举也。